Hrossaræktarsamband Vesturlands gekkst fyrir glæsilegri folalda - og trippasýningu á Mið-Fossum í Borgarfirði í gær . Mikill áhugi var fyrir sýningunni bæði meðal ræktenda og ekki síður almennings , sem þrátt fyrir erfiða færð , troðfylltu áhorfendabekki í höllinni . Hátt í 70 efnileg ungviði fædd árin 2005 og 2006 voru sýnd . Ekki geta menn kosið sér betri aðstöðu til sýningarhalds af þessum toga en nú er risin á Mið Fossum , en þetta er í fyrsta skipti sem sambærileg sýning fer fram þar . Um helmingi fleiri ungviði voru sýnd nú en á sambærilegum sýningum undanfarin ár . Af einstökum ræktendum komu flestir gripirnir frá Skáney , eða 13 talsins en af einstökum stóðhestum átti Kolfinnur frá Kjarnholtum flest afkvæmi á sýningunni . Mikil breidd var í sýningunni ; afkæmi t.d. frá mörgum ræktunarbúum undan miklum fjölda stóðhesta . Það var samdóma álit þeirra áhorfenda sem blaðamaður ræddi við að menn þyrftu ekki að kvíða framtíð hrossaræktar á Vesturlandi miðað við gæði sýningarinnar og þeirrar breiddar sem nú er í ræktun framtíðarhrossa í landshlutanum . Áhorfendur á sýningunni völdu hinn veturgamla Snarp frá Eyri glæsilegasta sýningargripinn , en hann er undan Aðli frá Nýja Bæ og Speki frá Hafrafellstungu . Snarpur er jarpur og sá fremri á meðfylgjandi mynd ásamt Þyt frá Skáney sem lenti í öðru sæti veturgamalla hesta á sýningunni . Önnur úrslit á sýningunni , umfjöllun ásamt myndum verða í Skessuhorni sem kemur út nk. miðvikudag .